|
प्रधानमंत्री कार्यालय
|
ग्रीस के प्रधानमंत्री के साथ संयुक्त प्रेस वार्ता में प्रधानमंत्री श्री नरेन्द्र मोदी का प्रेस वक्तव्य
Your Excellency, Prime Minister मित्सो-तकिस,
Delegates from both countries,
Friends from media,
Namaskar!
सबसे पहले, मैं ग्रीस में Forest fires की दुखदायी घटनाओं में हुई जनहानि के लिए अपनी और भारत के सभी लोगों की तरफ से संवेदनाएं प्रकट करता हूं।
साथ ही, हम घायलों के शीघ्र स्वस्थ होने की कामना करते हैं।
Friends,
ग्रीस और भारत- ये एक स्वाभाविक मिलन है
-विश्व की दो पुरातन सभ्यताओं के बीच,
-विश्व के दो पुरातन लोकतान्त्रिक विचारधाराओं के बीच, और
-विश्व के पुरातन व्यापारिक और सांस्कृतिक संबंधों के बीच।
Friends,
हमारे संबंधों की नींव जितनी प्राचीन है, उतनी ही मजबूत है।
विज्ञान, कला और संस्कृति - सभी विषयों में हमने एक दूसरे से सीखा है।
आज हमारे बीच Geo-political , International और Regional विषयों पर बेहतरीन तालमेल है- चाहे वो इंडो-पैसिफ़िक में हो या मेडीटिरेनियन में।
दो पुराने मित्रों की तरह हम एक दूसरे की भावनाओं को समझते हैं और उनका आदर करते हैं।
40 वर्षों के लंबे अंतराल के बाद भारत के किसी प्रधानमंत्री का ग्रीस आना हुआ है।
फिर भी, ना तो हमारे संबंधों की गहराई कम हुई है, ना ही रिश्तों की गर्मजोशी में कोई कमी आई है।
इसलिए, आज प्रधानमंत्री जी और मैंने भारत-ग्रीस partnership को "स्ट्रैटजिक” स्तर पर ले जाने का निर्णय लिया है।
हमने तय किया है कि हम डिफेन्स and सिक्योरिटी, infrastructure, कृषि, शिक्षा, न्यू and इमर्जिंग टेक्नोलॉजी और स्किल development के क्षेत्रों में अपने सहयोग को बढ़ा कर, अपनी strategic partnership को मजबूती देंगे।
Friends,
रक्षा और सुरक्षा के क्षेत्र में, हमने सैन्य संबंधों के साथ-साथ, रक्षा उद्योगों को भी बल देने पर सहमति जताई।
आज हमने आतंकवाद और साइबर सिक्योरिटी के क्षेत्र में आपसी सहयोग पर भी चर्चा की।
हमने तय किया कि हमारे राष्ट्रीय सुरक्षा सलाहकारों के स्तर पर भी बातचीत का एक संस्थागत प्लेटफार्म होना चाहिए।
प्रधानमंत्री जी और मैं, सहमत हैं कि हमारा द्विपक्षीय व्यापार तेजी से बढ़ रहा है और आगे भी बढ़ोतरी की अपार संभावनाएं हैं।
इसलिए, हमने वर्ष 2030 तक अपने द्विपक्षीय व्यापार को दोगुना करने का लक्ष्य तय किया है।
आज, अभी कुछ देर में, प्रधानमंत्री जी एक बिज़नेस मीटिंग की मेज़बानी करेंगे।
इसमें हम कुछ विशिष्ट क्षेत्रों पर दोनों देशों के बिजनेस प्रतिनिधियों के साथ चर्चा करेंगे।
हमारा मत है कि हम अपने देशों के बीच व्यापार और निवेश को प्रोत्साहित कर, अपने उद्योग और आर्थिक सहयोग को एक नए स्तर पर ले जा सकते हैं।
आज कृषि क्षेत्र में सहयोग के लिए एक एग्रीमेंट पर हस्ताक्षर किये गए।
इस Agreement से हम कृषि और बीज उत्पादन के साथ साथ रिसर्च, पशुपालन और पशुधन उत्पादन के क्षेत्र में भी सहयोग कर सकते हैं।
Friends,
दोनों देशों के बीच स्किल्ड migration को सुगम बनाने के लिए, हमने जल्द ही एक माइग्रैशन एण्ड मोबिलिटी partnership एग्रीमेंट करने का निर्णय लिया।
हमारा मानना है कि अपने प्राचीन people to people संबंधों को नया रूप देने के लिए हमें सहयोग बढ़ाना चाहिए।
हम अपने शिक्षण संस्थानों के बीच सांस्कृतिक और शैक्षणिक आदान प्रदान को बढ़ावा देंगे।
Friends,
हमने राष्ट्रीय और अंतर्राष्ट्रीय मुद्दों पर भी चर्चा की।
ग्रीस ने India-EU trade और इनवेस्टमेंट एग्रीमेंट पर अपना समर्थन प्रकट किया।
यूक्रेन के मामले में, दोनों देश Diplomacy और Dialogue का समर्थन करते हैं।
संयुक्त राष्ट्र और अन्य अंतर्राष्ट्रीय मंचों पर, ग्रीस के सहयोग के लिए मैंने उनका धन्यवाद किया।
भारत की G20 की अध्यक्षता को लेकर प्रधानमंत्री जी की शुभकामनाओं और प्रोत्साहन के लिए मैं उनका आभारी हूँ।
Friends,
मैं हेलेनिक Republic के लोगों और राष्ट्रपति जी का हार्दिक धन्यवाद करता हूँ कि आज उन्होंने मुझे "Grand Cross of the Order of Honour” से सम्मानित किया।
140 करोड़ भारतीयों की ओर से मैंने यह पुरस्कार स्वीकार किया और अपना आभार व्यक्त किया।
भारत और ग्रीस के साझा मूल्य हमारी लंबी और भरोसेमंद पार्टनरशिप का आधार हैं।
लोकतंत्र के मूल्यों और आदर्शों को स्थापित करने और उन्हें सफल रूप से प्रचलित करने में दोनों देशों का ऐतिहासिक योगदान है।
मुझे विश्वास है कि भारतीय और ग्रीको-रोमन कला के सुंदर मिश्रण से बने गांधार school of art की तरह, भारत और ग्रीस की मित्रता भी समय की शिला पर अपनी अमिट छाप छोड़ेगी।
एक बार फिर, ग्रीस के इस खूबसूरत और ऐतिहासिक शहर में आज मुझे और मेरे delegation को जो आदर-सत्कार मिला, उसके लिए मैं, प्रधानमंत्री जी और ग्रीस के लोगों को हृदय से धन्यवाद देता हूँ।
बहुत बहुत धन्यवाद।